ทิสโก้ ส่ง”ไทย อิควิตี้ ทริกเกอร์ 8%”กองที่ 23 ช้อนหุ้นไทยช่วงอ่อนตัว
ทริกเกอร์ฟันด์ยังฮอต ทิสโก้ประเดิมปีใหม่ ส่ง "ไทย อิควิตี้ ทริกเกอร์ 8%" กองที่ 23ลุยหุ้นไทยพื้นฐานดี หลัง SET Index ดิ่งแรงท้ายปี เป็นจังหวะเข้าลงทุน เชื่อปีนี้หุ้นไทยฟื้นรับอานิสงส์มาตรการกระตุ้นเศรษฐกิจและการลงทุนภาครัฐ เป้าหมายเลิกโครงการที่ 8% ใน 8 เดือน หรือ ณ เวลาใดเวลาหนึ่งหลังจากเปิดให้ซื้อขายได้ทุกวันทำการ มูลค่าจองซื้อขั้นต่ำ 5,000 บาท เสนอขาย 5-6 ม.ค. 59 นี้
4 ม.ค. 2559

นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน ทิสโก้ จำกัด เปิดเผยว่า ในปี 2559 บลจ.ทิสโก้ จะยังเดินหน้าจับจังหวะลงทุนด้วยการออกทริกเกอร์ฟันด์อย่างต่อเนื่องในช่วงที่เหมาะสม โดยอาศัยความชำนาญในการจับจังหวะลงทุน เพื่อเป็นทางเลือกในการเพิ่มโอกาสรับผลตอบแทน
โดยประเดิมทริกเกอร์ฟันด์กองแรกรับปี 2559 คือ “กองทุนเปิด ทิสโก้ ไทย อิควิตี้ ทริกเกอร์ 8% #23 (TISCO Thai Equity Trigger 8% Fund 23) ลงทุนในหุ้นไทย เพื่อจับจังหวะลงทุนในช่วงเวลาที่เหมาะสม หลังจากที่หุ้นไทยปรับตัวลงแรงในปลายปีที่ผ่านมา โดยตั้งเป้าหมายการเลิกโครงที่ 8% ภายในเวลา 8 เดือน หรือ ณ เวลาใดเวลาหนึ่งหลังจากเปิดให้ผู้ถือหน่วยลงทุนสามารถซื้อขายได้ทุกวันทำการ ซึ่งการกำหนดเป้าหมายดังกล่าวไม่ใช่การประมาณการหรือการรับประกันผลตอบแทนของกองทุน แต่เป็นเป้าหมายเพื่อเลิกกองทุนและเป็นเป้าหมายก่อนหักค่าใช้จ่ายที่เกิดขึ้นจริง โดยเปิดเสนอขายครั้งแรกวันที่ 5 – 6 ม.ค. 59 นี้
“ในเดือนธันวาคมที่ผ่านมา SET Index ปรับตัวลงแรงจนหลุดกรอบต่ำกว่า 1,300 จุด โดยมีหลายปัจจัยรุมเร้า ไม่ว่าจะเป็นราคาน้ำมันโลก การขึ้นดอกเบี้ยของธนาคารกลางสหรัฐฯ (Fed) การชะลอตัวของเศรษฐกิจจีน รวมถึงปัจจัยในประเทศ ได้แก่แรงเทขายหุ้นกลุ่มสื่อสารจากผลประมูล 4G รวมถึงการอ่อนตัวของการใช้จ่ายและการบริโภคในประเทศ ซึ่งปัจจัยทั้งหมดสร้างความกังวลให้แก่นักลงทุน ตลาดหุ้นไทยจึงมีการปรับฐานลงมาจากระดับ 1,500 จุดเมื่อต้นปี มาสู่ระดับต่ำกว่า 1,300 จุดเมื่อสิ้นปีที่ผ่านมา หรือปรับลดลงมาร่วม 15%
อย่างไรก็ตาม เรามองว่าหุ้นไทยจะได้รับผลกระทบเพียงในระยะสั้น และเชื่อว่าเศรษฐกิจไทยในปีนี้มีแนวโน้มฟื้นตัวจากมาตรการภาครัฐ ซึ่งทางศูนย์วิเคราะห์เศรษฐกิจและกลยุทธ์ทิสโก้คาดว่า GDP ปี 2559 จะขยายตัว 3.5% โดยมาตรการกระตุ้นเศรษฐกิจจะเป็นแรงหนุนให้กับการฟื้นตัวภายในประเทศในช่วงครึ่งแรกของปี ขณะที่การขยายตัวในช่วงครึ่งปีหลังจะมาจากการลงทุนโครงสร้างพื้นฐาน ซึ่งจะเป็นปัจจัยผลักดันตลาดหุ้นไทย โดยเรามองเป้าหมายดัชนี SET Indexในปีหน้าที่ระดับ 1,550-1,600 จุด ซึ่งมี upside อยู่พอสมควร จากการที่หุ้นไทยอ่อนตัวลงมา เราจึงมองว่าเป็นโอกาสเข้าลงทุนที่ระดับดัชนีในปัจจุบัน” นายสาห์รัช กล่าว
ทั้งนี้ “กองทุนเปิด ทิสโก้ ไทย อิควิตี้ ทริกเกอร์ 8% #23” เป็นทริกเกอร์ฟันด์เน้นลงทุนในหุ้นไทยที่มีปัจจัยพื้นฐานดี ลงทุนในหุ้นสามัญของบริษัทจดทะเบียนในตลาดหลักทรัพย์แห่งประเทศไทย (SET)และ/หรือตลาดหลักทรัพย์เอ็มเอไอ (mai) โดยมีมูลค่าโครงการ 1,000 ล้านบาท มูลค่าจองซื้อขั้นต่ำ 5,000บาท ผู้สนใจลงทุนควรทำความเข้าใจลักษณะสินค้า เงื่อนไขผลตอบแทน และความเสี่ยงก่อนการตัดสินใจลงทุน และสามารถติดต่อสอบถามรายละเอียดหรือขอรับหนังสือชี้ชวนได้ที่ บลจ. ทิสโก้ หรือ ธนาคารทิสโก้ทุกสาขา หรือ TISCO Contact Centerโทร. 02-633-6000 กด 4